Britani: Qeveria e re e koalicionit dhe politika e jashtme britanike
Partnerët e koalicionit të ri thonë se janë gati të bëjnë kompromise për çështjet thelbësore
Hamid Karzai ishte i pari udhëheqës i huaj i ftuar në Britani nga kryeministri i saj i posazgjedhur. David Cameron e ftoi presidentin afgan për bisedime vetëm pak ditë pasi u bë kryeministër. Një shenjë e qartë kjo e përparësive të qeverisë së re në politikën e jashtme. Britania ka afro 10 mijë trupa në Afganistan, çfarë do të thotë se zoti Cameron trashëgoi një vend në luftë. Ai ka deklaruar se do ta vazhdojë angazhimin e Britanisë në këtë luftë. Por partnerët e partisë së tij konservatore në koalicion, Liberal Demokratët e zotit Nick Clegg, historikisht kanë patur rezerva rreth kostos njerzore dhe financiare të kësaj lufte. A mund të bëhet kjo shkak për një përçarje në zemër të qeverisë? Ish deputeti konservator, Mattthew Parris – i cili është komentator i gazetës "Times" nuk mendon se po. Tani që qeveria britanike e koalicionit sapo është formuar, autoriteti i saj është vënë para një sfide me çështjen e Iranit. Perëndimi po harton një paketë sanksionesh të OKB-së kundër Teheranit, për programin e tij bërthamor megjithë marrëveshjen që Irani ka arritur me Brazilin dhe Turqinë për ta pasuruar lëndën djegëse bërthamore jashtë vendit. Presidenti iranian, Mahmoud Ahmadinejad akuzon Britaninë dhe Perëndimin se jetojnë në të kaluarën dhe presin që vendet e tjera t’u binden urdhërave të tyre. Kjo çështje ishte në krye të diskutimeve kur sekretari i jashtëm britanik, William Hague, bëri vizitën e tij të parë jashtë vendit në Uashington dhe refuzoi të përjashtojë si alternativë një veprim të mundshëm ushtarak kundër Iranit. Ish ambasadori britanik në Kombet e Bashkuara, Jeremy Greenstock, thotë se komentet për veprime ushtarake janë manovër e kalkuluar. Përballë një krize financiare brenda vendit, thotë zoti Greenstock, qeveria e koalicionit nuk dëshiron ta testojë martesën e saj politike në çështje të vështira të politikës së jashtëme. Çështjet e borxhit dhe protestat me dhunë në Greqi ishin një paralajmërim i qartë për Britaninë. Edhe vendet e tjera europiane po përballen me rreziqe dhe në kushtet e një borxhi publik rekord, edhe Britania synon të shmangë një situatë krize. Analistët thonë se duke patur një sekretar të jashtëm proamerikan, dobësitë e tanishme financiare të Europës do t’i forcojnë më tej lidhjet e ngushta të Britanisë me Amerikën, megjithë qendrimet tradicionalisht proeuropiane të liberal demokratëve. Qeveria e re sapo ka filluar nga puna. Por në këtë koalicion, të dy partnerët thonë se janë gati të bëjnë kompromise për çështjet thelbësore në vazhdën e përpjekjeve për të rikthyer besimin te ekonomia britanike.